Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Македонски центар за меѓународна соработка, поднесена против Општина Теарце, по предметот Барање за пристап до информации од јавен карактер, на 22.07.2025 година го донесе следното

**Р Е Ш Е Н И Е**

1.Жалбата изјавена од Македонски центар за меѓународна соработка, поднесена против Општина Теарце, заведена во Агенцијата со бр.08-373 на 09.07.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган во делот од Барањето кој се однесува на „која организација е добитник и назив на проект“**.

**2.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Македонски центар за меѓународна соработка, како што е наведено во Жалбата, на 03.06.2025 година поднел Барање за пристап до информации од јавен карактер до Општина Теарце, со кое побарал по е-маил да му се достави електронски запис „во вид на Табела бр.1 (во word или excel документ) дадена подолу, од следните информации:

„1.Поединечно доделени средства преку Општината Теарце до крајните корисници од буџетска ставка 463-Трансфери до невладини организации, во 2024 г. (Табела 1).

2. Поединечно доделени средства преку Општина Теарце до крајните корисници – невладиници организации од друга буџетска ствка (различна од 463-Трансфери до невладини организации), во 2024 г. (по примерот на Табела 1).“

Имателот на информации по ова Барање, како што се наведува во Жалбата, не одговорил во законски предвидениот рок, по што Барателот на информации достави Жалба до Агенцијата, заведена со бр.08-373 на 09.07.2025 година.

Агенцијата, преку е-маил заведен со бр.08-373 од 10.07.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

На 11.07.2025 година, Имателот на информации по електронски пат до Агенцијата достави Одговор на Жалба бр.08-1095/4 од 11.07.2025 година, заведен во Агенцијата со бр.08-373 на 14.07.2025 година, во кој тврди дека по Барањето од Македонски центар за меѓународна соработка постапил навремено и на Барателот на 11.07.2025 година, по електронски пат, му доставил Решение бр.08-1095/2 од 11.06.2025 година, со кое неговото Барање се прифаќа и му се даваат бараните информации. Наведеното Решение е доставено во прилог на Одговорот на Жалба.

На 14.07.2025 година, Барателот на информации до агенцијата достави електронски допис, упатен до службеното лице за посредување со информациите на Општина Теарце, во кој наведува дека со Решението бр.08-1095/2 од 11.06.2025 година добил нецелосен одговор од Имателот на информации и бара дополнување на добиената информација со наведување „...која организација е добитник и име на проект (ако има)“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер. Притоа донел Решение бр.08-1095/2 од 11.06.2025 година со кое позитивно, но не одговарил целосно на Барањето од Барателот.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеја 1, став 21 и 22 од истиот Закон , Имателот на информации е должен да ја информира јавноста со објавување на податоци од негова надлежност, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и и други информации кои произлегуваат од надлежноста и работата на имателот на информацијата.

Поради наведеното, Имателот на информации Општина Теарце е должна одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации на Барателот во целост, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,**  **Пламенка Бојчева** |